“ญี่ปุ่น” เปิดตัวเลข “ว่างงาน” พ.ย. ลดลงแตะ 2.5%
อัตราว่างงาน “ญี่ปุ่น” เดือนพ.ย. ลดลงแตะ 2.5% จากเดือนต.ค. อยู่ที่ 2.6% ส่งสัญญาณตลาดแรงงานฟื้นตัว สอดรับนโยบายอุดหนุนอุตสาหกรรมการเดินทางภายในประเทศ-ท่องเที่ยวฟื้น หลังยกเลิกมาตรการคุมโควิด-19
“ญี่ปุ่น” เปิดตัวเลข “ว่างงาน” พ.ย. ลดลงแตะ 2.5% จากเดือนต.ค. อยู่ที่ 2.6% ส่งสัญญาณตลาดแรงงานฟื้นตัว
27 ธ.ค. 2565

กระทรวงฝ่ายกิจการภายในประเทศและการสื่อสารของญี่ปุ่น เปิดเผยว่า อัตราว่างงานของประเทศญี่ปุ่นในเดือนพ.ย.ลดลงแตะระดับ 2.5% จากระดับ 2.6% ในเดือนต.ค ซึ่งนับเป็นครั้งแรกในรอบ 3 เดือนที่ตลาดแรงงานของญี่ปุ่นส่งสัญญาณฟื้นตัว
ขณะที่ สัดส่วนตำแหน่งงานว่างต่อผู้สมัครงานทรงตัวอยู่ที่ระดับ 1.35 ในเดือนพ.ย ซึ่งหมายความว่ามีตำแหน่งงานว่าง 135 ตำแหน่งต่อจำนวนผู้หางาน 100 คน
ส่วนธุรกิจที่พักอาศัยและร้านอาหารของญี่ปุ่นมีการจ้างงานสูงที่สุดในเดือนพ.ย. โดยปรับตัวขึ้น 21.2% เมื่อเทียบเป็นรายปี โดยได้รับปัจจัยบวกจากโครงการอุดหนุนอุตสาหกรรมการเดินทางภายในประเทศของรัฐบาล รวมถึงการคาดการณ์ว่าจะมีนักท่องเที่ยวเพิ่มขึ้นในช่วงวันหยุดปีใหม่ หลังจากรัฐบาลญี่ปุ่นยกเลิกมาตรการควบคุมโควิด-19
ทั้งนี้ รายงานของกระทรวงยังระบุด้วยว่า จำนวนคนว่างงานในเดือนพ.ย. ลดลง 50,000 ราย หรือ 2.8% จากเดือนต.ค. แตะที่ระดับ 1.73 ล้านคน โดยในจำนวนนี้มี 710,000 รายที่ออกจากงานโดยสมัครใจ ซึ่งเพิ่มขึ้น 9.2% จากเดือนต.ค. ขณะที่ 420,000 คนถูกเลิกจ้างงาน ซึ่งตัวเลขดังกล่าวปรับตัวขึ้น 2.4% จากเดือนต.ค.
 
 